b'\n_START_ARTICLE_\nFeldmar\xc5\xa1al (Zdru\xc5\xbeeno kraljestvo)\n_START_PARAGRAPH_\nFeldmar\xc5\xa1al (izvirno angle\xc5\xa1ko Field Marshal) je najvi\xc5\xa1ji voja\xc5\xa1ki \xc4\x8din Britanske kopenske vojske in je po navadi podeljen le za vojne zasluge. Kot petzvezdni \xc4\x8din je nadrejen \xc4\x8dinu general. Natova oznaka \xc4\x8dina je OF-10; enakovreden je \xc4\x8dinu admirala flote v Kraljevi vojni mornarici in mar\xc5\xa1al Kraljevega vojnega letalstva. Kraljevi marinci nimajo enakovrednega \xc4\x8dina, kljub temu da Generalkapitan Kraljevih marincev uporablja isto oznako \xc4\x8dina kot feldmar\xc5\xa1al._NEWLINE_Oznaka \xc4\x8dina feldmar\xc5\xa1ala je sestavljena iz dveh prekri\xc5\xbeanih batonov (mar\xc5\xa1alskih palic), ki sta obkro\xc5\xbeena z vencem hrastovih listov, nad vsem pa se nahaja krona._NEWLINE_Polo\xc5\xbeaj mar\xc5\xa1ala je v Angliji bil v uporabi \xc5\xbee vse od 12. stoletja, medtem ko je \xc4\x8din feldmar\xc5\xa1ala ustanovil \xc5\xa1ele kralj Jurij II. Britanski. Prvi feldmar\xc5\xa1al je leta 1736 postal George Hamilton. 15 let je bil naziv \xc4\x8dina skraj\xc5\xa1an samo na mar\xc5\xa1al._NEWLINE_V za\xc4\x8detku 20. stoletja se je vzpostavila tradicija, da je bil na\xc4\x8delnik Imperialnega general\xc5\xa1taba feldmar\xc5\xa1al; feldmar\xc5\xa1ali so potem vse do 90. let 20. stoletja zadeli tudi polo\xc5\xbeaj na\xc4\x8delnika Obrambnega \xc5\xa1taba._NEWLINE_Dana\xc5\xa1nja praksa narekuje, da se \xc4\x8din feldmar\xc5\xa1ala podeljuje samo za zasluge v vojnem \xc4\x8dasu, tako da je bil v \xc4\x8din feldmar\xc5\xa1ala zadnji povi\xc5\xa1an Peter Inge. \xc4\x8clani britanske kraljeve dru\xc5\xbeine in nekateri drugi visoki \xc4\x8dastniki so \xc5\xa1e vedno upravi\xc4\x8deni do povi\xc5\xa1anja, a do danes nih\xc4\x8de \xc5\xa1e ni bil. \xc4\x8cin feldmar\xc5\xa1ala je edini \xc4\x8din Britanske kopenske vojske, s katerim se vojak nikoli ne upokoji, saj je dosmrtni \xc4\x8din._NEWLINE_Iz trenutnih \xc4\x8dlanov britanske kraljeve dru\xc5\xbeine nosijo \xc4\x8din feldmar\xc5\xa1ala naslednje osebe: kraljica Elizabeta II. Britanska (kot britanska monarhinja) in princa Filip Edinbur\xc5\xa1ki ter Edvard Kentski.'